इद्दर, इस कमरे दी मद्धम लोई च, लगातार टिप लाए दे दिक्खने करी, ओदियां अपनियां अक्खीं पीड़ करन लगी पेइयां हियां ते ओ काने काले अक्कर धुंधले पेइयै इयां बझोन लगे जियां निक्के-निक्कें कीड़े कागजा उप्पर सुरबल-सुरबल करा करदे होन। खबरै, कुस बेल्ले तोड़ी ओ इयां गै दिखदी रौंह्दी, पर मना चा बिना जाने दे गै, जेड़ी सूंक, उप्पर चकोआ दी ही, जिसले ओ सूंक कुसै बरसांती नाले आला लेखा सारे बन्ने, बाड़ां त्रोड़िए, स्हैबन गै बाह्र उठी आई ते ओदी वाजा ने गै ओ त्रबकी जन गेई ते उन्न अपना-आप पन्छानेआ। नजर चुक्किए बाह्र दिक्खेआ, अंगना च, त्रकालें दा न्हेरा उतरी आए दा हा ते जद्दू बाह्रले कमरे च लालटेन देने लेई जा करदा हा। पुच्छेआ-जद्दू, बाबू जी उठी आये?